CELEX: 32021R1293
Language: mt
Date: 2021-08-03 00:00:00
Title: Regolament ta’ Implimentazzjoni tal-Kummissjoni (UE) 2021/1293 tat-3 ta’ Awwissu 2021 li jemenda r-Regolament ta’ Implimentazzjoni (UE) 2021/823 li jimponi dazju kompensatorju definittiv fuq l-importazzjonijiet ta’ ċerti troti qawsalla li joriġinaw mit-Turkija wara rieżami ta’ skadenza skont l-Artikolu 18 tar-Regolament (UE) 2016/1037 tal-Parlament Ewropew u tal-Kunsill

4.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 281/4
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1293
         tat-3 ta’ Awwissu 2021
         li jemenda r-Regolament ta’ Implimentazzjoni (UE) 2021/823 li jimponi dazju kompensatorju definittiv fuq l-importazzjonijiet ta’ ċerti troti qawsalla li joriġinaw mit-Turkija wara rieżami ta’ skadenza skont l-Artikolu 18 tar-Regolament (UE) 2016/1037 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (1), u b’mod partikolari l-Artikolu 24(1) tiegħu,
         Billi:
         
                     (1)
                  
                  
                     L-importazzjonijiet ta’ ċerta troti qawsalla li joriġinaw mit-Turkija huma soġġetti għal dazji kompensatorji definittivi, imposti bir-Regolament ta’ Implimentazzjoni tal-Kummissjoni (UE) 2021/823 (2).
                  
               
                     (2)
                  
                  
                     BAFA Su Ürünleri Yavru Üretim Merkezi Sanayi Ticaret AŞ (“Bafa”), kodiċi addizzjonali TARIC (3) B965, kumpanija soġġetta għal rata ta’ dazju kumpensatorju individwali ta’ 1,5 % (4), informat lill-Kummissjoni li wara fużjoni mal-kumpanija omm tagħha, hija kienet biddlet isimha għal Kılıç Deniz Ürünleri Üretimi İhracat İthalat ve Ticaret A.Ş.
                  
               
                     (3)
                  
                  
                     Fid-19 ta’ Ottubru 2020, il-kumpanija, wara l-bidla f’isimha (5) talbet lill-Kummissjoni biex tikkonferma li l-bidla f’isimha ma taffettwax id-dritt tal-kumpanija li tibbenefika mir-rata tad-dazju kompensatorju individwali applikata għaliha taħt l-isem li kellha qabel.
                  
               
                     (4)
                  
                  
                     Il-Kummissjoni eżaminat l-informazzjoni pprovduta u kkonkludiet li l-bidla fl-isem kienet irreġistrata kif suppost mal-awtoritajiet rilevanti, seħħet fil-grupp ta’ kumpaniji li l-Bafa kienet parti minnu, u ma wasslitx għal xi relazzjoni ġdida ma’ gruppi oħra ta’ kumpaniji li ma kinux investigati mill-Kummissjoni.
                  
               
                     (5)
                  
                  
                     Għaldaqstant, din il-bidla fl-isem ma taffettwax is-sejbiet tar-Regolament ta’ Implimentazzjoni tal-Kummissjoni (UE) 2021/823 u b’mod partikolari r-rata tad-dazju kumpensatorju applikabbli. L-evidenza fil-fajl ikkonfermat ukoll li l-bidla fl-isem kienet applikabbli mill-31 ta’ Awwissu 2020, billi l-bidla ġiet irreġistrata fir-Reġistru Kummerċjali ta’ Bodrum dakinhar.
                  
               
                     (6)
                  
                  
                     Fid-dawl tal-kunsiderazzjonijiet fil-premessa ta’ hawn fuq, il-Kummissjoni qieset li kien xieraq li temenda r-Regolament ta’ Implimentazzjoni (UE) 2021/823 biex jirrifletti l-bidla fl-isem tal-kumpanija li qabel kienet attribwita għall-kodiċi TARIC addizzjonali B965.
                  
               
                     (7)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat stabbilit permezz tal-Artikolu 15(1) tar-Regolament (UE) 2016/1036 tal-Parlament Ewropew u tal-Kunsill (6),
                  
               ADOTTAT DAN IR-REGOLAMENT:
         
            Artikolu 1
            
               1.   L-Artikolu 1(2) tar-Regolament ta’ Implimentazzjoni (UE) 2021/823 huwa emendat kif ġej:
               
                  
                              “BAFA Su Ürünleri Yavru Üretim Merkezi Sanayi Ticaret AŞ”
                           
                           
                              B965
                           
                        
               huwa sostitwit minn
               
                  
                              “Kılıç Deniz Ürünleri Üretimi İhracat İthalat ve Ticaret A.Ş.”
                           
                           
                              B965
                           
                        
            
            
               2.   Il-kodiċi addizzjonali TARIC B965 li qabel kien attribwit lil BAFA Su Ürünleri Yavru Üretim Merkezi Sanayi Ticaret AŞ għandu japplika għal Kılıç Deniz Ürünleri Üretimi İhracat İthalat ve Ticaret A.Ş. mill-31 ta’ Awwissu 2020. Kwalunkwe dazju definittiv imħallas minn Kılıç Deniz Ürünleri Üretimi İhracat İthalat ve Ticaret A.Ş. li jaqbeż id-dazju kumpensatorju stabbilit fl-Artikolu 1 tar-Regolament ta’ Implimentazzjoni (UE) 2020/658 u fl-Artikolu 1(2) tar-Regolament ta’ Implimentazzjoni (UE) 2021/823 fir-rigward ta’ BAFA Su Ürünleri Yavru Üretim Merkezi Sanayi Ticaret AŞ għandu jitħallas lura jew jinħafer skont il-leġiżlazzjoni doganali applikabbli.
            
         
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta’ Awwissu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 176, 30.6.2016, p. 21.
         
            (2)  Ir-Regolament ta’ Implimentazzjoni tal-Kummissjoni (UE) 2021/823 tal-20 ta’ Mejju 2021 li jimponi dazju kompensatorju definittiv fuq l-importazzjonijiet ta’ ċerti troti qawsalla li joriġinaw mit-Turkija wara rieżami ta’ skadenza skont l-Artikolu 18 tar-Regolament (UE) 2016/1037 tal-Parlament Ewropew u tal-Kunsill (ĠU L 183, 25.5.2021, p. 5).
         
            (3)  It-Tariffa Integrata tal-Unjoni Ewropea.
         
            (4)  Din ir-rata tad-dazju kienet oriġinarjament imposta mir-Regolament ta’ Implimentazzjoni tal-Kummissjoni (UE) 2020/658 tal-15 ta’ Mejju 2020 li jemenda r-Regolament ta’ Implimentazzjoni (UE) 2015/309 li jimponi dazju kompensatorju definittiv u jiġbor b’mod definittiv id-dazju proviżorju impost fuq l-importazzjonijiet ta’ ċerti troti qawsalla li joriġinaw mit-Turkija wara rieżami interim skont l-Artikolu 19(4) tar-Regolament (UE) 2016/1037 tal-Parlament Ewropew u tal-Kunsill (ĠU L 155, 18.5.2020, p. 3).
         
            (5)  Ir-Reġistru Kummerċjali ta’ Bodrum, ir-Repubblika tat-Turkija, bin-numru tal-avviż 1623 tal-31 ta’ Awwissu 2020.
         
            (6)  Ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU L 176, 30.6.2016, p. 21).